รัฐบาลไทย-ข่าวทำเนียบรัฐบาล-นครพนม เปิด "ยุทธการฟ้าสางที่ฝั่งโขง" บูรณาการทุกภาคระดมกวาดล้างยาเสพติด และอาชญากรรมในพื้นที่ เพื่อสร้างความสงบสุขของบ้านเมือง สร้างสวัสดิภาพความปลอดภัยให้ประชาชน
วันจันทร์ที่ 14 พฤศจิกายน 2565
นครพนม เปิด "ยุทธการฟ้าสางที่ฝั่งโขง" บูรณาการทุกภาคระดมกวาดล้างยาเสพติด และอาชญากรรมในพื้นที่ เพื่อสร้างความสงบสุขของบ้านเมือง สร้างสวัสดิภาพความปลอดภัยให้ประชาชน
นครพนม เปิด "ยุทธการฟ้าสางที่ฝั่งโขง" บูรณาการทุกภาคระดมกวาดล้างยาเสพติด และอาชญากรรมในพื้นที่ เพื่อสร้างความสงบสุขของบ้านเมือง สร้างสวัสดิภาพความปลอดภัยให้ประชาชน
วันนี้ (14 พ.ย. 65) นายชวนินทร์ วงศ์สถิตจิรกาล รองผู้ว่าราชการจังหวัดนครพนม รักษาราชการเเทนผู้ว่าราชการจังหวัดนครพนม เปิดเผยว่า จังหวัดนครพนม ได้จัดพิธีปล่อยแถวเพื่อปฏิบัติการระดมกวาดล้างยาเสพติด และอาชญากรรมในพื้นที่จังหวัดนครพนม โดยมี พล.ต.ต. ธวัชชัย ถุงเป้า ผู้บังคับการตํารวจภูธรจังหวัดนครพนม ผู้เเทนผู้บัญชาการหน่วยเรือรักษาความสงบเรียบร้อยตามลําแม่น้ําโขง (นรข.) ผู้เเทนผู้บัญชาการกองกําลังสุรศักดิ์มนตรี ผู้เเทนสํานักงาน ป.ป.ส.ภาค 4 ฝ่ายปกครอง และหัวหน้าหน่วยงานความมั่นคงในพื้นที่ เข้าร่วมปฏิบัติการปล่อยแถวและระดมกวาดล้างยาเสพติด ตามแผนปฏิบัติการป้องกันและปราบปรามยาเสพติดจังหวัดนครพนม "ยุทธการฟ้าสางที่ฝั่งโขง" ประจําปี 2566 โดยเป็นการปฏิบัติพร้อมกันทั้ง 12 อําเภอของจังหวัดนครพนม โดยมีนายอําเภอ ทุกอําเภอ เป็นประธานในพื้นที่
นายชวนินทร์ วงศ์สถิตจิรกาล กล่าวว่า ตามที่รัฐบาล ภายใต้การนําของ พลเอก ประยุทธ์ จันทร์โอชา นายกรัฐมนตรี ได้ประกาศให้ปัญหายาเสพติดเป็นวาระแห่งชาติ ที่ทุกภาคส่วนต้องให้ความสําคัญและร่วมมือกันในการป้องกัน ปราบปราม และบําบัดรักษาอย่างเป็นรูปธรรมและต่อเนื่อง โดย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้สั่งการให้กระทรวงมหาดไทย ได้เน้นย้ําผู้ว่าราชการจังหวัดดําเนินการแก้ไขปัญหายาเสพติดด้วยการลด Demand Side และ Supply Side ของยาเสพติดในพื้นที่อย่างเข้มข้นจริงจัง และนายสุทธิพงษ์ จุลเจริญ ปลัดกระทรวงมหาดไทย ได้นํานโยบายของรัฐบาล และข้อสั่งการของนายกรัฐมนตรี และรัฐมนตรีว่าการกระทรวงมหาดไทย เดินหน้าประกาศสงครามกับยาเสพติดในทุกพื้นที่ ทุกมิติ อย่างจริงจัง โดยมุ่งหวังให้ปัญหายาเสพติดหมดไปจากสังคมไทยอย่างยั่งยืน ด้วยการให้ ผู้ว่าราชการจังหวัด และนายอําเภอ ในฐานะที่เป็นเสมือนนายกรัฐมนตรีของจังหวัด และอําเภอ เป็นผู้นําในการบูรณาการฝ่ายปกครอง และหน่วยงานด้านความมั่นคง พุ่งเป้าแก้ไขปัญหายาเสพติดทั้งมิติป้องกัน ปราบปราม บําบัดรักษา และฟื้นฟู ให้เกิดมรรคเกิดผลอย่างเป็นรูปธรรม
“จังหวัดนครพนม ได้นํานโยบายและข้อสั่งการของรัฐบาล และกระทรวงมหาดไทย มาดําเนินการอย่างต่อเนื่อง ด้วยการบูรณาการความร่วมมือกับหน่วยงานในพื้นที่ ภายใต้ปฏิบัติการ “ยุทธการฟ้าสางที่ฝั่งโขง” เร่งรัดดําเนินการเชิงรุกในการปราบปรามจับกุมผู้กระทําความผิดเกี่ยวกับยาเสพติดในพื้นที่ และดําเนินการตามแผนปฏิบัติการป้องกัน ปราบปราม และแก้ไขปัญหายาเสพติด โดยมีผลการดําเนินงานในปีงบประมาณ พ.ศ. 2566 ตั้งแต่วันที่ 1 ตุลาคม 2565 จังหวัดนครพนม ได้ดําเนินการจับกุมผู้กระทําผิดเกี่ยวกับยาเสพติดแล้ว จํานวน 690 คดี เป็นผู้ต้องหา 662 ราย ของกลาง ยาบ้า 722,984 เม็ด” นายชวนินทร์ฯ กล่าวเน้นย้ํา
นายชวนินทร์ วงศ์สถิตจิรกาล กล่าวเพิ่มเติมว่า จังหวัดนครพนม ได้กําหนดให้การแก้ไขปัญหายาเสพติด เป็นภารกิจสําคัญที่จังหวัดจะได้เร่งรัดดําเนินการให้เกิดผลเป็นรูปธรรม โดยประกาศเป็น “วาระจังหวัด” เพื่อลดความเดือดร้อนให้กับพี่น้องประชาชนชาวจังหวัดนครพนม พร้อมทั้งได้เน้นย้ํามาตรการเน้นหนักที่จะต้องดําเนินการบูรณาการหน่วยงานที่มีภารกิจเกี่ยวข้องกับยาเสพติด ได้แก่ 1) มาตรการสกัดกั้น ต้องสกัดกั้นยาเสพติดให้ได้ตั้งแต่พื้นที่ชายแดนที่รับผิดชอบ 2) มาตรการเร่งรัดการปราบปรามผู้ค้าและเครือข่ายยาเสพติดในพื้นที่ 3) มาตรการเสริมสร้างการมีส่วนร่วมของหมู่บ้านชุมชน 4) มาตรการสร้างพื้นที่ปลอดภัยในสถานประกอบการกลุ่มเสี่ยง 5) มาตรการกวาดบ้านตนเอง ซึ่งเจ้าหน้าที่รัฐทุกคนต้องไม่ยุ่งเกี่ยวกับยาเสพติด 6) มาตรการคัดกรอง เร่งรัดค้นหา ผู้เสพ ผู้ติด และผู้ค้ายาเสพติด (Re X-Ray) เพื่อดําเนินการในกระบวนการที่เกี่ยวข้องต่อไป และ 7) มาตรการฟื้นฟูสภาพทางสังคมแก่ผู้ผ่านการบําบัดยาเสพติดที่ต้องการความช่วยเหลือ
“เพราะปัญหายาเสพติดเป็นปัญหาที่สร้างความเดือดร้อนให้กับพี่น้องประชาชน ดังนั้น หากมีเบาะแสการกระทําผิดเกี่ยวกับยาเสพติด ขอให้ได้โปรดแจ้งมาที่สายด่วนศูนย์ดํารงธรรม โทร. 1567 หรือที่นายอําเภอ ปลัดอําเภอ กํานัน ผู้ใหญ่บ้าน นายก อปท. ในพื้นที่ เพื่อให้เจ้าหน้าที่ที่เกี่ยวข้องได้เข้าดําเนินการให้เป็นไปตามกฎหมาย และสร้างความสงบสุขให้กับสังคมชาวนครพนม และสังคมไทยให้เกิดความยั่งยืนต่อไป” นายชวนินทร์ฯ กล่าวในช่วงท้าย